**POSTUPAK UTVRĐIVANJA PRIMJERENOG OBLIKA**

 **ŠKOLOVANJA**

*Školske novine, broj 10, Zagreb,ožujka 2013.*

*Piše mr.sc.Edoita Ružić (prof.defektolog, OŠ Nad Lipom, Zagreb)*

* Osim za upis u prvi razred osnovne škole**, psihofizičko stanje djeteta utvrđuje se i tijekom** **cijele školske godine** , ali tada uglavnom za učenike s teškoćama u razvoju. Kod nekih se tijekom upisa u prvi razred ponekad ne zapaze teškoće ili ih oni tada još nemaju, ali se mogu pojaviti tijekom školovanja, primjerice teškoće u učenju. Često je to već u drugom ili trećem razredu. Ako učenik i započne školovanje s utvrđenim teškoćama u razvoju i primjerenim oblikom školovanja može se tijekom školovanja uočiti da mu utvrđeni program više nije primjeren. To se najčešće uočava u četvrtom ili petom razredu kada nastavni sadržaju postaju apstraktniji i sve teži.
* Učitelj tijekom odgojno-obrazovnog rada **prati postignuća** svih učenika i tako uočava i njihove mogućnosti ili nemogućnosti praćenja nastavnog procesa**. Primjenom različitih načina** **poučavanja** učenicima približava nastavne sadržaje i olakšava njihovo svladavanje. **No, manji broj učenika unatoč tome ne uspijeva svladati predviđene nastavne sadržaje te učitelj može posumnjati da učenik ima neku teškoću u razvoju zbog koje mu je potrebno** osigurati dodatnu odgojno-obrazovnu potporu, odnosno **utvrditi primjereni program školovanja.**
* Učitelj je dužan o uočenim teškoćama učenika upoznati razrednika koji će zapažanja učitelja prenijeti roditeljima, stručnim suradnicima, ravnatelju i razrednom vijeću . Prijedlog da se za učenika provede postupak utvrđivanja psihofizičkog stanja daje razredno vijeće.
* **Prije podnošenja zahtjeva za promjenu programa školovanja važno je roditelja upoznati** s programom koji se predlaže te s pozitivnim učincima koje će omogućiti učeniku. Važno je, naročito kada do promjene dolazi u višim razredima osnovne škole,roditelje upoznati i s mogućnostima koje će učenik imati pri upisu u srednju školu te u koje će se srednjoškolske programe moći upisati.
* **Povjerenstvo škole** nakonrazmatranja dostavljene pedagoške dokumentacije učitelja, tkđ. obavlja razgovor s roditeljima djeteta te po potrebi traži da roditelj pribavi dodatne specijalističke nalaze. Na temelju postojeće i dodatne dokumentacije, neposrednog pregleda djeteta članova stručne službe škole, razgovora s roditeljima te pojedinačnih mišljenja članova povjerenstva utvrđuje se ima li učenik teškoća u razvoju i koju te je li potreban primjereni program za nastavak njegova školovanja.
* **Nakon toga škola podnosi prijedlog daljnjeg oblika školovanja Stručnom povjerenstvu upravnog odjela** koje donosi mišljenje na temelju cjelokupne dokumentacije o učeniku.
* **Upravni odjel**  na temelju mišljenja Stručnog povjerenstva donosi rješenje o primjerenom obliku školovanja. **Za vrijeme trajanja postupka, sve dok se rješenje ne dostavi roditelju i ne prođe rok za žalbu, učenik polazi program koji je polazio do pokretanja postupka.**